สำรวจความเสียหาย เหตุคันดินกั้นลำน้ำเสียวขาด ทำให้น้ำท่วมหลายพื้นที่ของจังหวัดศรีสะเกษ
?นายรพีทัศน์ อุ่นจิตตพันธ์ รองอธิบดีกรมส่งเสริมการเกษตร ลงพื้นที่จังหวัดศรีสะเกษ ติดตามความเสียหายจากเหตุการณ์คันดินกั้นลำน้ำเสียว ซึ่งรับน้ำจากแม่น้ำมูลขาด ในพื้นที่รอยต่อของอำเภอศิลาลาดและอำเภอราษีไศล โดยสำนักเกษตรจังหวัดศรีสะเกษได้รายงานความเสียหายเบื้องต้น ด้านพืช พบพื้นที่ประสบภัยทั้งหมด 14 อำเภอ 82 ตำบล 575 หมู่บ้าน เกษตรกรได้รับความเสียหาย 27,341 ครัวเรือน พื้นที่คาดว่าจะเสียหาย 162,294 ไร่ กรมส่งเสริมการเกษตร สั่งการให้สำนักงานเกษตรจังหวัดศรีสะเกษ และสำนักงานเกษตรอำเภอในพื้นที่ประสบภัย เร่งลงพื้นที่สำรวจความเสียหายภายหลังจากที่น้ำลดและเสนอคณะกรรมการที่รับผิดชอบเพื่อพิจารณาให้ความช่วยเหลือตามหลักเกณฑ์การให้ความช่วยเหลือเกษตรกรผู้ประสบภัยพิบัติด้านพืช ได้แก่ ระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 หลักเกณฑ์การใช้จ่ายเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ.2563 และหลักเกณฑ์วิธีการปฏิบัติปลีกย่อยเกี่ยวกับการให้ความช่วยเหลือด้านการเกษตรผู้ประสบภัยพิบัติกรณีฉุกเฉิน พ.ศ. 2564 โดยเกษตรกรผู้ประสบภัยจะต้องขึ้นทะเบียนเกษตรกร และปรับปรุงทะเบียนเกษตรกรกับกรมส่งเสริมการเกษตรก่อนเกิดภัย มีพื้นที่เสียหายจริง อยู่ในพื้นที่ประกาศเขตการให้ความช่วยเหลือฯ ช่วยเหลือไม่เกินครัวเรือนละ 30 ไร่ แบ่งเป็น ข้าว 1,340 บาทต่อไร่ พืชไร่ละพืชผัก 1,980 บาทต่อไร่ ไม้ผลไม้ยืนต้นและอื่นๆ 4,048 บาทต่อไร่ นอกจากนี้ ในส่วนของการสนับสนุนช่วยเหลือเบื้องต้นของการเกิดอุทกภัย กรมส่งเสริมการเกษตร ได้ให้กองขยายพันธุ์พืชเตรียมเมล็ดพันธุ์พืชผักและให้กองส่งเสริมการอารักขาพืชและจัดการดินปุ๋ย พร้อมด้วยศูนย์ส่งเสริมเทคโนโลยีการเกษตรด้านอารักขาพืชและกลุ่มอารักขาพืชทุกจังหวัดจัดเตรียมสารชีวภัณฑ์ไว้แจกจ่ายเกษตรกรที่ได้รับผล กระทบ